

**COMMODORE JOSAIA VOREQE BAINIMARAMA, CF (Mil), OStJ, MSD, jssc, psc**

Prime Minister and Minister for Finance, Strategic Planning, National Development and Statistics, Public Service, Peoples Charter for Change and Progress, Information, i-Taukei Affairs, Provincial Development, Sugar Industry, Lands and Mineral Resources

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

**NA DOLAVI NI NODRA VALE NA MARAMA ENA KORO KO MAU E NAMOSI**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

Mau Moniti 29 Jiulai, 2013

NAMOSI 11 na Kaloko

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Ni sa tiko saka na Turaga na Tui Namosi;**

**Ni tiko saka na turaga na i Taukei kei Navugayago;**

**Ni tiko na Qase ni Vanua ni Tikina o Veivatuloa;**

**Kemuni na Turaga, na Marama;**

**Kei kemuni na Cauravou kei na Gone** Yalewa **e na koro vakaturaga ko Mau kei na veikoro volekata.**

**VAKAVINAVINAKA**

**Au vakavinavinakataka ka doka vakalevu na veiqaravi vakavanua keitou mai kidaci kina kei ira noqu ivakalesilesi. E rui ka talei dina me’u mai tiko maliwai kemuni e na siga e daidai e na kena dolavi na nodra vale na marama ka vakailavotaka na noda Matanitu.**

**NAKI NI VEIVUKE NI MATANITU**

**Na usutu levu ni noda Matanitu oya e na nodra qaravi vakatautauvata na veimata tamata e na noda vanua ka vakabibi e na bula veimaliwai kei na cakacaka vata ko ira na marama kei keda na turaga.**

**Oqo e dua na tiki ni veiqaravi ka bolei kina vakalevu na nodra bula na dauniveiqaravi e na noda Matanitu.**

**E laurai ni nodra vakaduiduitaki na marama mai vei ira na turaga, e se tiki tu ni bula vei ira e vuqa na turaga. E kunei votu oqo ena nodra vakasaurarataki e vuqa na marama mai na veitovo kaukauwa ka lolovira eso ka vakayavalata vakalevu na bula ni matavuvale.**

**E ra dau beci tu ga na noda marama, ira na tinada kei na luveda gone yalewa me ra i vakarau ni ka, ia vei keda na turaga e raici ni vuqa na noda gauna e dau vakayagataki ena bati ni tanoa.**

**Na roka ni bula ni veivakaduiduitaki e sa dodonu me veisautaki, me ra maroroi kina na noda marama kei ira na luveda gone yalewa.**

**Na noda Matanitu e sa vakadavora oti e vica na Yavu levu kei na I Tuvatuva e na kena raici matua na nodra maroroi o ira na noda marama:**

* **Oqo ena kena virikotori ka vakavoui e so na lawa me ra maroroi kina na marama kei ira na luveda;**
* **Na kena wasei na vei tuvatuva kei na vei kalawa levu eso e sa vakayacora tiko na Matanitu e na Matabose levu kei vuravura;**
* **Na kena wasei matau na i lavo me tokona na veiqaravi ka valuti kina na bula dravudravua.**

**E sa ka bibi kina me da veitauriligataka vata na nodra maroroi kei na nodra vakamareqeti na noda marama kei ira na luveda goneyalewa – ira na tina kei Viti ena veisgia ni Mataka.**

**E na bula veisau e da sa donuya tiko oqo, era sa vakaitavi talega na noda marama e na kena tarai cake na matavuvale e na bula vakailavo ke i na nodra taqomaki na lewe ni matavuvale.**

**Ko ira na marama era suitu ni bula e na noda veikorokoro kei na noda veivuvale**

**E na vakasama bibi oqo e sa ka talei kina vei au me’u dolava na nodra vale na Marama e Mau mei vurevure ni veika vinaka ka na vakatubu sautu e na bula ni matavuvale.**

**E Mau, e sa vakatabakidua na veiqaravi e na kena vakayagataki na lumi me ra buli kina e vuqa tale na i voli me vaka na soseti, noodles, tomato sauce, waini gunu kei na vei yaya ka maroroya na kuli ni yago me vaka na sovu ni sisili kei na i lumu ni yago.**

**E sa tiko na vakanuinui ni vuku kei na kila ka na vakatavulici tiko kina ena macawa rua oqo ena vakatubu i lavo levu sara vei ira na marama.**

**Nai tuvatuva oqo e tiki ni tuvatuva levu ni Matanitu e na kena sagai me wali na dravudravua e na taudaku ni veikoro vakavavalagi (Pillars 8 & 11 of the Peoples Charter).**

**Na nodra Vale na Marama e Mau, e tiki ni tuvatuva levu ni Matanitu e na kena vakarautaki na Yavu dei ni Toso ki Liu ni noda Vanua me kauti keda yani e na veidigidigi e na Yabaki 2014.**

**Sa ka bibi mo ni kila tiko ka semati kemuni tiko e na tuvatuva ni Matanitu kei na noda toso, vakauasivi e na bula raraba ni Veivakatorocaketaki ena bula vakailavo, Vuli vei ira na Luveda, Tabana ni Bula, kei na veiqaravi tale eso e tarai cake kina noda Viti ni Mataka.**

**E sa mai vakavatukanataki na lalawa oqo ena nodrau cakacaka vakavoleka sara na noda Matanitu kei na Matanitu ko Indonesia.**

**E ra tiko maliwai keda e daidai na kena ivakalesilesi e na kena Valenivolavola e cake.**

**E na yabaki sa oti (2012) e ya caka kina na i matai ni vuli oqo ka na tomani tale tiko ena macawa oqo mai vei iratou na kenadau e lewe va.**

**Na vuli vata ga oqo e sa caka oti mai na koro ko Sawakasa, Tailevu kei Nagigi mai Savusavu.**

**E sa vakanuinui tiko na Matanitu ni na qaravi vakavinaka na i voli e Mau ka me na vakavure i lavo e na veigauna kece sara me na vakavinakataka na bula ni marama kei na noda matavuvale.**

**E sa ka ni marau dina kina vei au, me’u vakaraitaka eke ni’u sa dolava Na Vale ni Marama e na Koro Vakaturaga ko Mau.**

**Vinaka vakalevu.**